అంచనాలను మించిన రిలయన్స్‌
- రూ.7,704 కోట్లకు చేరిన లాభాలు
న్యూఢిల్లీ: 'రిలయన్స్‌ ఇండిస్టీస్‌' (ఆర్‌ఐఎల్‌) రెండో త్రైమాసికానికి అంచనాలను మించిన ఆర్థిక ఫలితాలను ప్రకటించింది. జులై-సెప్టెంబరు మధ్య కాలంలో ఆర్‌ఐఎల్‌ 18 శాతం వృద్ధితో రూ.7,704 కోట్ల ఏకీకృత నికర లాభాలను నమోదు చేసినట్లుగా తెలిపింది. గతేడాది ఇదే త్రైమాసికంలో సంస్థ రూ.6,534 కోట్ల లాభాలు ఆర్జించింది. సెప్టెంబర్‌తో ముగిసిన త్రైమాసికంలో కంపెనీ మొత్తం ఆదాయం రూ.66.198 కోట్ల నుంచి రూ.66,624 కోట్లకు చేరింది. చమురు, గ్యాస్‌ విభాగం రెవెన్యూ 35.7 శాతం తగ్గి రూ.1,327 కోట్లకు పరిమితమయ్యింది. ద్వితీయ త్రైమాసికంలోనూ అంచనాలు మించి మెరుగైన ఫలితాలు సాధించామని రిలయన్స్‌ ఇండిస్టీస్‌ ఛైర్మన్‌ ముఖేష్‌ అంబానీ పేర్కొన్నారు. గడ్డు కాలంలోనూ పటిష్టమైన రిఫైనరీ వ్యాపారం, పెట్రోకెమికల్స్‌లో మంచి ప్రగతిని కనబర్చడం ద్వారా మేటి ఫలితాలను సాధించగలిగామని వివరించారు. రెండో త్రైమాసిక కాలంలో రిలయన్స్‌ రిటైల్‌ లాభాలు 31 శాతం వృద్ధితో రూ.264 కోట్లకు చేరాయి. ఈ విభాగం రెవెన్యూ 63 శాతం పెరిగి రూ.4,956 కోట్లుగా నమోదయ్యింది. ఫలితాల నేపథ్యంలో గురువారం బీఎస్‌ఈలో ఆర్‌ఐఎల్‌ షేర్‌ ధర 0.15 శాతం పెరిగి రూ.1,088.50 వద్ద ముగిసింది.
అంబానీ ఆస్తి.. ఆ దేశ జీడీపీతో సమానం!
ఆర్‌ఐఎల్‌ అధినేత ముఖేష్‌ అంబానీ ఆస్తి ఉత్తర యూరోప్‌లోని ఎస్తోనియా దేశ స్థూల జాతీయోత్పత్తితో సమానమట! ఈ విషయాన్ని ఫోర్బ్స్‌ మ్యాగజైన్‌ ప్రకటించింది. ఫోర్బ్స్‌ గణంకాల ప్రకారం ముఖేష్‌ అంబానీ ఆస్తి విలువ 22.7 బిలియన్‌ డాలర్లుగా ఉంది. రెండో స్థానంలో ఉన్న సన్‌ఫార్మా అధినేత దిలీప్‌ సంఘ్వీ ఆస్తి 16.9బిలియన్‌ డాలర్లుగా, మూడో స్థానంలో ఉన్న హిందుజా కుటుంబానిది 15.2బిలియన్‌ డాలర్లుగా ఉంది. నాలుగో స్థానంలో అజీమ్‌ ప్రేమ్‌జీ ఆస్తి 15బిలియన్‌ డాలర్లుగా ఉంది. ఇది మొజాంబిక్‌ దేశ స్థూల దేశీయోత్పత్తితో సమానం.
మీ స్నేహితులకు రికమెండ్ చెయ్యండి